കോവിഡ് രോഗികള്ക്കും നാട്ടുകാര്ക്കും കിട്ടും കൊതുകു കടി എരുമേലി: കോവിഡ് ചികിത്സാ കേന്ദ്രം കൊതുകുകളുടെ താവളമായി. എരുമേലി പഞ്ചായത്തിന്റെ കോവിഡ് ഫസ്റ്റ് ലൈന് ട്രീറ്റ്മെന്റ് സെന്ററിലാണ് കൊതുകുകള് പെരുകിയത്. കെട്ടിടത്തിന്റെ പുറകിലെ മാലിന്യക്കുഴിയില് കൊതുകുകള് നിറഞ്ഞ നിലയിലാണ്. ഈ കുഴിയില് നിന്നാണ് പരിസരത്തേക്ക് കൊതുകുകള് വ്യാപിക്കുന്നത്. ദിവസവും നൂറോളം കോവിഡ് രോഗികളും അനുബന്ധ ജീവനക്കാരും കെട്ടിടത്തിലുണ്ടാകും. ഇവരെല്ലാം കൊതുക് ശല്യം നേരിടണം. ടൗണില് പേട്ടക്കവലയിലാണ് ചികിത്സാ കേന്ദ്രം. കൊതുക് ശല്യം സമീപത്തെ സ്ഥാപനങ്ങളിലും ഉണ്ടെങ്കിലും അത്ര രൂക്ഷമായിട്ടില്ല. അതേസമയം ചികിത്സാ കേന്ദ്രത്തില് വന് തോതിലാണ് കൊതുകുകള്. മഹാമാരി മാറാന് ചികിത്സയ്ക്ക് എത്തുന്നവര് മറ്റ് പകര്ച്ച വ്യാധികള്ക്ക് കൂടി ചികിത്സ തേടേണ്ട സ്ഥിതിയാണ്. കൊതുക് ശല്യം രൂക്ഷമാണെന്ന് ചികിത്സാ കേന്ദ്രത്തിലെ രോഗികള് പരാതി അറിയിച്ചിരുന്നു. ആരോഗ്യ വകുപ്പ് അധികൃതര്ക്ക് ഇക്കാര്യം നേരിട്ട് അറിയാവുന്നതാണെന്നും രോഗികള് പറയുന്നു. എന്നാല് ഫോഗിംഗ്, സ്പ്രേയിംഗ് ഉള്പ്പെടെ പരിഹാര നടപടികള് വൈകുകയാണ്. മലിന ജലം നിറഞ്ഞ കുഴി മൂടിയാല് കൊതുകുകളുടെ ഉറവിടം നിര്മാര്ജനം ചെയ്യാമെന്ന് രോഗികള് പറയുന്നു. രാവിലെയും വൈകുന്നേരവുമാണ് ആദ്യം കൊതുക് ശല്യം നേരിടേണ്ടി വന്നിരുന്നതെങ്കിലും ഇപ്പോള് മുഴുവന് സമയവും കൊതുകുകള് ഉണ്ടെന്ന് ചികിത്സാ കേന്ദ്രത്തില് കഴിയുന്ന രോഗികള് പറയുന്നു.